****

**ΚΟΙΝΟΒΟΥΛΕΥΤΙΚΗ ΟΜΑΔΑ**

**Αθήνα, 18 Δεκεμβρίου 2024**

**ΤΡΟΠΟΛΟΓΙΑ ΠΡΟΣΘΗΚΗ**

**Στο** **σχέδιο νόμου του Υπουργείου** **Υποδομών και Μεταφορών με τίτλο: «Αναδιάρθρωση σιδηροδρομικού τομέα και ενίσχυση ρυθμιστικών φορέων μεταφορών»**

**Θέμα: « Χρονική διεύρυνση της ετήσιας απασχόλησης και επαναπρόσληψη των πυροσβεστών εποχικής απασχόλησης ».**

**Αιτιολογική Έκθεση**

**Άρθρο 1**

Με την προτεινόμενη διάταξη παρατείνεται ο χρόνος απασχόλησης των εποχικών πυροσβεστών από έξι (6) σε δέκα (10) μήνες ετησίως.

Και τούτο δικαιολογείται από το γεγονός ότι παγκοσμίως αλλά και στη χώρα μας η αλλαγή του κλίματος έχει επιδεινώσει την κατάσταση, αφού βιώνουμε πιο σοβαρές και εκτεταμένες ξηρασίες, που συχνά συνδέονται με υψηλές περιόδους καύσωνα. Τούτο έχει ως αποτέλεσμα η έναρξη των πυρκαγιών να γίνεται πολύ νωρίτερα και να τελειώνει αργότερα μέσα στον χρόνο, με άλλα λόγια να επιμηκύνεται η αντιπυρική περίοδος. Αυτό με τη σειρά του σημαίνει ότι η διαχείριση των πυρκαγιών, τα μέτρα δηλαδή για την πρόληψη και την καταστολή τους, οφείλουν να λαμβάνονται καθ’ όλη τη διάρκεια του χρόνου, κάτι που για να επιτυγχάνεται απαιτείται -μεταξύ άλλων- πλήρης στελέχωση της Πυροσβεστικής Υπηρεσίας

**Άρθρο 2**

Με την προτεινόμενη διάταξη, προβλέπεται η τροποποίηση της παρ. 2 του άρθρου 6 του ν. 3103/2003, όπως ισχύει μετά την τελευταία τροποποίησή του με το άρθρο 211 του ν. 5094/2024, προκειμένου να δοθεί η δυνατότητα επαναπρόσληψης τόσο για το 2025 όσο και για τις επόμενες 10 συμβατικές περιόδους, δηλαδή μέχρι το 2035, των ήδη υπηρετησάντων εποχικών πυροσβεστών.

Η προτεινόμενη διάταξη δεν προσκρούει στο Σύνταγμα, αφού το ΣτΕ τόσο με το 122/2007 Πρακτικό Επεξεργασίας του Π.Δ. 121/2007, όσο και με το 117/2016 Πρακτικό Επεξεργασίας του Π.Δ. 60/2016 έκρινε ότι οι -ανάλογες της προτεινόμενης- διατάξεις των ανωτέρω ΠΔ δεν προσκρούουν στο άρθρο 103 παρ. 8 του Συντάγματος, διότι δεν αποσκοπούσαν ευθέως ή εμμέσως στην μετατροπή των συμβάσεων ορισμένου χρόνου σε συμβάσεις οιονεί αορίστου χρόνου.

Την προτεινόμενη διάταξη , ωστόσο, κατά μείζονα λόγο επιτάσσει η αναγκαιότητα απρόσκοπτης λειτουργίας του μηχανισμού πυροπροστασίας της χώρας μας , ιδιαίτερα κατά τους κρίσιμους μήνες της ύστερης άνοιξης, του θέρους και του πρώιμου φθινοπώρου και δεδομένης αφενός της έντασης της κλιματικής κρίσης, αφετέρου της αποδεδειγμένης εμπειρίας των ανωτέρω εργαζόμενων στον τομέα της δασοπυρόσβεσης - διάσωσης.

**ΤΡΟΠΟΛΟΓΙΑ**

**Άρθρο 1: Διεύρυνση χρόνου ετήσιας απασχόλησης πυροσβεστών εποχικής απασχόλησης**

Η παράγραφος 1 του άρθρου 1 του π.δ. 36/2019 (A 62) αντικαθίσταται ως εξής:

«1. Προσόντα και κωλύματα πρόσληψης υποψηφίων

1. Για την κάλυψη παροδικής φύσης αναγκών στο Πυροσβεστικό Σώμα προσλαμβάνονται κατ` έτος για χρονικό διάστημα δέκα (10) συνεχών μηνών πυροσβέστες εποχικής απασχόλησης με σχέση εργασίας ιδιωτικού δικαίου ορισμένου χρόνου με δυνατότητα επαναπρόσληψης έως πέντε συνεχείς αντιπυρικές περιόδους».

Ο αριθμός των προσλαμβανόμενων καθορίζεται, κατ` έτος, με απόφαση της Επιτροπής της ΠΥΣ 33/2006, όπως τροποποιήθηκε και ισχύει».

**Άρθρο 2:** **Eπαναπρόσληψη πυροσβεστών εποχικής απασχόλησης- Τροποποίηση παραγράφου 2 άρθρου 6 του ν. 3103/2003**

Η παράγραφος 2 του άρθρου 6 του ν. 3103/2003 (Α’ 23), όπως ισχύει μετά τη συμπλήρωσή της με το άρθρο 11 του ν. 4533/2018 (Α 75), την αντικατάστασή της με το άρθρο 19 του ν. 4647/2019 (Α 204) και την τροποποίησή της με το άρθρο 211 του ν. 5094/2024 (Α 39) , τροποποιείται ως εξής:

« 2. Οι Πυροσβέστες εποχικής απασχόλησης με σχέση εργασίας ιδιωτικού δικαίου ορισμένου χρόνου, οι οποίοι απασχολήθηκαν στο Πυροσβεστικό Σώμα κατά το έτος 2019, ή/και 2020, ή/και 2021, ή/και 2022 , ή/και 2023 ή/και 2024, κατ’ εξαίρεση της παρ. 1, δύναται να προσληφθούν εκ νέου με την ίδια ειδικότητα για το έτος 2025, με δυνατότητα επαναπρόσληψης μέχρι κατ’ ανώτατο όριο δέκα (10) συμβατικών περιόδων , ήτοι έως το 2035, κατά παρέκκλιση των κείμενων διατάξεων, εφόσον επιθυμούν και διαθέτουν κατά τον χρόνο πρόσληψής τους σωματική και ψυχική υγεία και εφόσον ειδικές υπηρεσιακές ανάγκες το επιβάλλουν, χωρίς να λαμβάνεται υπόψη το ανώτατο ανά κατηγορία όριο ηλικίας, όπως αυτό κατά περίπτωση ορίζεται. Οι προσλαμβανόμενοι με έτος αρχικής πρόσληψης κατά τα έτη 2019-2024, πριν την πρόσληψή τους, προσκομίζουν, κατ’ έτος, δελτίο υγειονομικής εξέτασης και απαλλάσσονται από τις αθλητικές εξετάσεις. Κατά τα λοιπά ισχύουν οι διατάξεις του π.δ. 36/2019 (Α’ 62), όπως κάθε φορά ισχύει.»

**Οι προτείνοντες Βουλευτές**

**Ανδρουλάκης Νικόλαος**

**Μπιάγκης Δημήτριος**

**Τσίμαρης Ιωάννης**

**Γερουλάνος Παύλος**

**Μάντζος Δημήτριος**

**Αποστολάκη Μιλένα**

**Αχμέτ Ιλχάν**

**Βατσινά Ελένη**

**Γιαννακοπούλου Κωνσταντίνα (Νάντια)**

**Γρηγοράκου Παναγιώτα (Νάγια)**

**Δουδωνής Παναγιώτης**

**Καζάνη Αικατερίνη**

**Κατρίνης Μιχάλης**

**Κουκουλόπουλος Παρασκευάς (Πάρις)**

**Κωνσταντινόπουλος Οδυσσέας**

**Λιακούλη Ευαγγελία**

**Μιχαηλίδης Σταύρος**

**Μουλκιώτης Γεώργιος**

**Νικητιάδης Γεώργιος**

**Νικολαΐδης Αναστάσιος**

**Πάνας Απόστολος**

**Παπανδρέου Γεώργιος**

**Παρασκευαΐδης Παναγιώτης**

**Παραστατίδης Στέφανος**

**Παρασύρης Φραγκίσκος**

**Πουλάς Ανδρέας**

**Σπυριδάκη Αικατερίνη**

**Σταρακά Χριστίνα**

**Χνάρης Εμμανουήλ**

**Χρηστίδης Παύλος**

**Χριστοδουλάκης Εμμανουήλ**